WAP-leerling reik na Nasa-sterre - Tegnologie - Republikein
Saturday, December 14th, 23:08:49
WAP-leerling reik na Nasa-sterre
24 July 2019 | Tegnologie
Mariselle Stofberg - ’n Namibiese tiener vlieg Namibië se vlag tans hoog by die United Space School (USS) in Amerika.
Christo Boshoff, ’n graad 11-leerling aan die Windhoek Afrikaanse Privaatskool (WAP), woon sedert 21 Julie die Amerikaanse ruimteagentskap (Nasa) se ruimteskool by.
Vanjaar is die eerste keer dat Namibië onafhanklik aan dié geleentheid deelneem.
Die program duur tot 5 Augustus en vind in Houston, Texas, plaas.
“Ek voel bevoorreg en geëerd om deel van hierdie ongelooflike geleentheid te wees. Dit is alles net moontlik deur die wil van ons Hemelse Vader,” sê Boshoff.
Ná ’n streng, landswye keuringsproses is hy eindelik as Namibië se verteenwoordiger aangewys.
Me. Wida du Plessis, die USS se amptelike verteenwoordiger in suidelike Afrika, sê die geleentheid is ’n deurbraak vir Namibië.
“Dit is ’n reusemylpaal vir Namibië. Die omvang van Namibië se amptelike deelname beteken ons vlag gaan vir die eerste keer saam met die ander lande se vlae gehys word.”
In die verlede het Namibië onder Suid-Afrika deelgeneem, maar van vanjaar af het Namibië ook sy eie regmatige plek by die USS.
Dit beteken Namibië kan jaarliks een leerling USS toe stuur.
Dié deelname beteken ook Namibië kan nou aan die kultuurfees, wat deel van die USS is, deelneem waar tipies Namibiese disse en eg Namibiese produkte uitgestal word.
Du Plessis sê die geleentheid is nie net vir Boshoff betekenisvol nie, maar ook vir die land.
“Meeste van die leerlinge en sprekers wat die USS bywoon, het nog nooit iemand van Namibië gesien of ontmoet nie, en nou het hulle die geleentheid om meer van die land, sy kultuur, sy vlag en sy mense te leer.”
Boshoff het ’n lewendige belangstelling in wetenskap en die ruimte, sê hy.
“My liefde vir die ruimte is gebore uit my belangstelling in wetenskap. Hoe meer ek van biologie, wiskunde en fisika leer, hoe meer groei my belangstelling.”
Boshoff beplan om eendag medies te studeer om ander se omstandighede te help verbeter.
“Ek wil nie noodwendig ’n dokter word nie, maar wil eerder mediese toerusting ontwerp wat in areas gebruik kan word, soos oorlogsones, of deur diegene in die ruimte, waar daar ’n gebrek aan tradisionele mediese toerusting is.”
Harde werk en deursettingsvermoë is volgens dié Wapper die sleutel tot sukses.
“Om te droom is goed, maar jy gaan moet werk as jy die droom wil bewaarheid. Niks is onmoontlik nie en hoe meer jy goed begin doen wat onmoontlik lyk, hoe meer gaan jy besef dit is wél moontlik.”